فەرماندەیی قەرارگەی ناوەندوو پارێزنای گەلی (نەپەگە) جە ساڵیادوو جینۊسایدوو شەنگالینە ئەرەیاوناێوەش وەڵا کەرڎۊ.
جە ئەرەیاونیاکەو نەپەگەینە ئامان:
"٩ساڵۍ ملوو ئەرەگیری و جینۊسایدی دژوو گەلوو ئێزدیما و هەرێمی مەبارەکوو ئێزدییەکاو شەنگالیرە ویەرڎەن. ئێشوو ئا هجوومە دژەئینسانییە پێسە ڕۊو یوەمی بەسۊن. چا هجوومانە هامڕێچما دلێشانە، گلێرگەی ئێزدی، یوەم گەشمەرڎەکێما بەرخودان، دڵگەش، ئارمانج و وەراوەروو هجوومەکانە مرڎێوە. هەمان وەختیچنە هامڕێما مام زەکی، سەعید، دژوار، زەرڎەشت، پیر چەکۊ، حەمید، بێریڤان سەعید و ڕوسیار گرڎوو بییەی وێشا پەی ئازاڎیی گەلەکەیما و شەنگالی تەرخان کەرد و گەشمەرڎۍ بیۍ، گرڎوو ئا ڕەفێقاما بە ڕێزۊ یاد کەرمێوە.
وەراوەروو ئا هجوومە پاکتاوکارییەینە، فەرماندە تاریخییەکاما کە وەراوەروو ئا هجوومیوە ئامێوە دەسۍ، ئێمە سڵام جە قارەمانێتیی بێهامتاو هامڕا دڵشێر هەرەکۊل، عەگید جڤیان، مەمۊ مێردین، نوژین ئێرس، چەکۊ چاتاک و شیلان گۊیی کەرمۍ، جە کەسایەتییشانە گرڎوو گەشمەرڎا یاد کەرمێو. قەرار ئەوەخوای کەرمێوە، کە قۊناغی تاریخیی کە ڕەنجوو ئادیشا ڕاش وەرڎەمنە کەرڎۊ، بە ئازاڎیی کوردستانی تاجدار کەرا. ئەو فەرماندە ئازا و قارەمانی نەک هەر تەنیا بە ئازایەتی و قارەمانێتیشا بەرێکەوتۍ، هەمان وەختنە بە پلانسازیی فرەلایەنەو وێشا و بەئاقڵانە، لێوە هجوومشا کەرد و بازنەو داعشیشا دلێنە بەرد و شەنگالشا پارێزنا و لێوە تەریچۊ ماوەو ٨ ڕوانە ١٢٠ هەزار کەسێشا شەنگالۊ پڕنێوە پەی وەرنیشتی. ئا ئۊپراسیۊنووڕزگاکەرڎەیە، کە بە سەرمەشقایەتیی هەپەگە و بە پەشتیوانیی یەپەگەی کریا، پێسە گەورەتەرین ئۊپراسیۊنوو دەمۊلوای ئینسانیەتی چی ساڵاو دماینە تاریخەنە تۊمار کریۊ. جە سایۍ زیرەکی، یارای و گیانبازیی ئاپۊیی ئا فەرماندە بەنرخاوە، پێرسپێکتیڤەکاو ڕابەر ئاپۊی بەسەرکەوتانە یاونیۍ یاگۍ و گەلوو ئێزدیما جە جینۊسایدێوە گەورەی جەسەیی و چەرمەی ڕزگارشا بی.
بێگومان هەڵوێستی پاگێرتەیرەیانەو گەلوو ئێزدی شەنگالنە ئا مدرامانەشە مانادار کەرد و بی بە بایسوو سەرکەوتەی. گلێرگەی کوردی ئێزدی، کە تاریخەنە بەرڎەوام وێگێرییش کەرڎەن، سەرباروو دەیان ئەمرا و کۊکوشییا سەرەش نەکۊمنانرە و نوێنەروو کورڎایەتیێوە بێخەوشی و ڕەسەنین . ئادۍ پا ئیلهامی کە جە فیداکاریی ئاپۊییوە ورشا گێرتەن، جە دژوارتەرین بارودۊخەنە، کەشەکاو شەنگالینە قەراریوە تاریخیشا دا پەی مدرامانی. دژوو گرڎوو هەڕەشا و تەرسەکا ژەنا و گەنجا و گرڎوو گلێرگەی ئێزدی دەسبەرڎارۍ شەنگالی نەبیۍ، جە زێد و نیشتمانی ڕەسەن و کۊنوو وێشانە مەنێوە، بەشداریشا مدراماننە کەرد. ئا گیانبازی، یارای و پاگێرتەیرەو گلێرگەی ئێزدیما شایەنوو سەرفرازیین. ئا هەڵوێستە بەرڎەوامەو گلێرگەی ئێزدیما، کە جە هەلومەرجی دژواروو ژیواینە پێسە هەڵوێستێوە گرنگی وەڵاتپارێزنی بییەن بە نەریتێوە، کە یەکلاییش کەرۊوە، کە گلێرگەی ئێزدی بە مدرامان ئایندەو وێش مسۊگەر کەرۊ. هەرپاسە جەوهەروو مدرامانوو تاریخیچ نیشانە مدۊ. گلێرگەی ئێزدیما، کە ٩ ساڵێن سازشش سەروو ئا هەڵوێستەیشە نەکەرڎەن، بە مدرامان و کۊشیای چێروو سەرمەشقایەتیی ڕۊڵە قارەمانەکاشنە جە یەبەشە و یەژەشە بە گرڎوو دنیێشا نیشانە دا، کە وەراوەروو گرڎ نۊعە هجوومێوەنە ساعیبۍ هێزی و قەرارڎاری و پارێزنای شەنگالینۍ.
پی بۊنەوە جە دڵۊ سڵام ئاراسەو گەلی وێگێروو ئێزدیما، جەنگەوانا و فەرماندە بەنرخەکاو یەبەشەی و یەژەشەی کەرمۍ. ئێمە شۊڕشگێڵناو کوردستانی و هەپەگەی ئەرەیاونمێش، کە ئێمە بەرڎەوام ئینایمۍ چەنی گەلی ستەموەنەکریای و چەوسیاوەیما. ئێمە جارێوە تەر گرڎوو گەشمەرڎاما بە ڕێز و پەنەزانایۊ یاد کەرمێوە، ئێمە بە پاگێرتەیرەوە ئەرەیاونمێش، کە جە گرڎ هەلومەرجێوەنە پێوەسێنمۍ بە یادوو ئادیشاوە و ئامانجەکاشا مارمۍ دی."
س.ز
